Cœlestinus episcopus servus servorum Dei, venerabili fratri, Senonensi archiepiscopo et dilecto filio abbati sancte Columbe, in Senonensi diocesi constituto, salutem et apostolicam benedictionem. Ex insinuatione dilectorum filiorum abbatis et conventus Cluniacensis nos accepisse noveritis, quod cum prioratus eorum de Charitate, tempore quo carissimus in Christo filius noster Philippus, illustris Francorum rex Hierosolymam profectus est, Dei providentia et peccatis habitantium exigentibus nimio fuisset debitorum onere aggravatus, et Petrus de Corzon, serviens nobilis viri comitis Nivernensis nimium ipsum affligeret et gravaret, prior et fratres ejusdem loci domum de Coulongiis, ad ipsum prioratum spectantem, pro tredecim mille solidorum Nivernensium ipsi Petro venditioni exponere sunt coacti. Unde prioratus de Charitate damnificatus est plurimum et gravatus. Et licet ipse Petrus, ad instantiam predicti Cluniacensis abbatis, postmodum in præsentia venerabilis fratris nostri Wuidonis Rhemensis archiepiscopi, sancte Sabine cardinalis, apostolice sedis legati, tunc curam et solicitudinem regni Francie simul cum carissima in Christo filia nostra illustri Regina Francorum, matre Regis, ipsius gerentis, tactis sacrosanctis evangeliis, juramento firmaverit quod priori et fratribus de Charitate, recepta pecunia sua, domum pretaxatam cum omnibus pertinentiis redderet pacifice possidendam, nunquam postmodum quamvis ipsi fratres, ut dicitur, pecuniam illam ei vellent restituere, illud quod juraverat noluit adimplere. Cum igitur cura et solicitudo omnium ecclesiarum sit nobis commissa, volentes indemnitati ipsius prioratus de Charitate, prout debemus, paterno affectu solicite providere, discretioni vestre per apostolica scripta mandamus, firmiter injungentes quatenus supradictum comitem Nivernensem qui eamdem domum de Colonges servientis nomine, sicut dicitur, occupavit, et in proprios usus convertit, vel ipsum servientem, si predicta domus ei fuerit restituta, authoritate nostra monere et induere efficaciter laboretis, ut domum ipsam prioratui supradicto, recepta ab ipsis pecunia pretaxata, sine difficultate qualibet restituere non omittant, et si quid in ipsa domo ab ipso comite vel predicto serviente superedificatum est, non computetur ipsis fratribus, sed de redditibus domus ipsius interim receptis illud fiat; si vero idem comes vel ipsius serviens duxerint resistendum, vos nostra freti authoritate, tam ipsum comitem quam quoslibet alios, domum ipsam tenentes ad eamdem domum cum pertinentiis prefatis fratribus resignandam, per excommunicationis et interdicti sententias, sublato contradictionis et appellationis obstaculo compellatis facientes utramque sententiam usque ad condignam satisfactionem inviolabiliter observari, nullis litteris obstantibus, harum tenore tacito, a sede apostolica impetratis. Quod si ambo iis exequendis nequiveritis interesse, tu, frater archiepiscope, ea nihilhominus exequaris. Datum Laterani, VIII idus augusti, pontificatus nostri anno secundo.